ՀԱՎԵԼՎԱԾ N 1

ՀՀ քաղաքաշինության կոմիտեի նախագահի 2024 թվականի

--------------------- N - Ն հրամանի

**ՀԱՅԵՑԱԿԱՐԳ**

**ՇԻՆԱՐԱՐՈՒԹՅԱՆ ԳՆԱԳՈՅԱՑՄԱՆ ՄԵԹՈԴԱԲԱՆՈՒԹՅԱՆ**

**ԱՐԴԻԱԿԱՆԱՑՄԱՆ**

1. **ՆԵՐԱԾՈՒԹՅՈՒՆ**
2. Շուկայական հարաբերությունների և միջազգային ինտեգրացիոն գործընթացների զարգացման պայմաններում պետական ներդրումային ծախսերի արդյունավետ պլանավորման, շինարարության ոլորտի զարգացման և բարենպաստ ներդրումային միջավայրի ստեղծման անհրաժեշտությունը պահանջում է ծախսերի գնահատման համակարգի բարեփոխում:
3. Գնային քաղաքականության ազատականացումը հանգեցրել է մինչ այժմ գնագոյացման ոլորտում գործող՝ տնտեսության կենտրոնացված պլանավորման և կառավարման սկզբունքների փոփոխությանը:
4. Շինարարական արտադրանքի գնի ձևավորման անմիջական մասնակից են պատվիրատուն և կապալառուն՝ որպես շուկայական հարաբերություններում առաջարկի ու պահանջարկի ձևավորման հիմնական ներուժ (կողմեր):
5. Շինարարության գնագոյացումը, որպես պատճառահետևանքային կարևորագույն գործընթաց, պետք է ապահովված լինի նախահաշվային նորմերի այնպիսի արդիականացված համակարգով ու կիրառման մեթոդաբանությամբ, որը քաղաքաշինական գործունեության սուբյեկտների (պատվիրատու, նախագծող, շինարար, փորձաքննող, հետազննող) համար կդառնա մատչելի և արդյունավետ գործիք՝ ոլորտի զարգացումը խթանելու գործում:
6. **ՇԻՆԱՐԱՐՈՒԹՅԱՆ ԳՆԱԳՈՅԱՑՄԱՆ ՄԵԹՈԴԱԲԱՆՈՒԹՅԱՆ ԱՐԴԻԱԿԱՆԱՑՄԱՆ ՆՊԱՏԱԿԸ**
7. Սույն հայեցակարգի նպատակն է շինարարության գնագոյացման մեթոդաբանության արդիականացման, դրան առնչվող օրենսդրության կատարելագործման և երկարաժամկետ ռազմավարության մշակման միջոցով քաղաքաշինական գործունեության մասնակիցների իրավահարաբերությունների կարգավորումն ու ժամանակին համահունչ գործարար միջավայրի ձևավորումը, համապատասխան բարեփոխումների իրագործմամբ քաղաքաշինության բնագավառի զարգացումը և շինարարական արտադրանքի մրցունակության ապահովումը:
8. **ԿԻՐԱՌՄԱՆ ՈԼՈՐՏ ԵՎ ՓՈԽԿԱՊԱԿՑՎԱԾ ԳՈՐԾԱՌՈՒՅԹՆԵՐ**
9. Հայեցակարգի շրջանակներում առաջարկվող փոփոխություններն իրենց անմիջական ազդեցությամբ առաջնահերթ են թե՛ շինարարական ծրագրերի նախագծման և թե՛ դրանց իրագործման գործընթացներում: Նախագծման աշխատանքների համար հիմք հանդիսացող նորմատիվ նոր բազայի ձևավորումը ենթադրում է նախկինում սահմանված բազմաթիվ ընթացակարգերի, ընդունված իրավական ակտերի, նորմատիվ փաստաթղթերի, փոխկապակցված գործընթացների վերանայում՝ պատվիրատու-կապալառու իրավահարաբերությունների նկատմամբ նոր մոտեցումների ընկալման անհրաժեշտություն: Ընդ որում, վերջինս կարևորվում է թե՛ պետական և թե՛ ոչ պետական պատվիրատուների պարագայում:
10. Գնագոյացման արդի նորմերը հիմնականում վերաբերում են շինարարությունում կարճաժամկետ և երկարաժամկետ կանխատեսումների ծախսային մասին կամ կապալի պայմանագրերով սահմանման ենթակա նախագծային, նախագծերի փորձաքննության, շինարարական աշխատանքների որակի տեխնիկական և հեղինակային հսկողության ծառայությունների արժեքի, շինարարական, աշխատանքների իրական արժեքի ձևավորման գործընթացին (այդ թվում մրցութային), ինչպես նաև մշտադիտարկման արդյունքներով տվյալների և փաստաթղթերի մշակմանը:
11. Մշակման ենթակա նորմերի կիրառման ոլորտը ներկայացված է Աղյուսակ 1-ում:

**Աղյուսակ 1**

|  |  |  |
| --- | --- | --- |
| **Մշակման ենթակա նորմերի կիրառման ոլորտ** | **Ծախսերի հաշվարկման եղանակ** | **Ելակետային տվյալների հավաքագրում** |
| 1. **Ծախսերի կանխատեսումներ** |  |  |
| 1. շինարարական աշխատանքների արժեքի նախնական (մինչպայմանագրային) մոտավոր խոշորացված հաշվարկ, 2. շինարարական ծրագրերի կապիտալ ներդրումների ծախսերի մոտավոր-խոշորացված հաշվարկ-հիմնավորումներ, /բիզնես- պլաններ/, 3. ռազմավարական և նպատակային հեռանկարային ծրագրերի իրագործման ծախսերի մոտավոր-խոշորացված հաշվարկներ, կանխատեսումներ (տարեկան բյուջեներ, եռամյա միջնաժամկետ և երկարաժամկետ զարգացման ծրագրեր) | արժեքի խոշորացված ցուցանիշներ, անալոգ-օբյեկտների օրինակով ծախսերի խոշորացված գնահատում | առանձին տեսակի աշխատանքների արժեքի խոշորացված ցուցանիշների և անալոգ-օբյեկտների (նախագծերի) տվյալների վերլուծություն (հավաքագրում), ուսումնասիրություն |
| **2. Մշտադիտարկման արդյունքներով մշակվող նախահաշվային փաստաթղթեր, գործնական գնային աջակցություն, խորհրդատվություն** |  |  |
| 1. շինարարական աշխատանքների արժեքի խոշորացված ցուցանիշների փաստաթղթային և էլեկտրոնային տեղեկատվության (ժողովածուի) մշակում, պարբերաբար վերանայում 2. շինարարական աշխատանքների անալոգ-օբյեկտների վերաբերյալ փաստաթղթային և էլեկտրոնային տեղեկատվության (ժողովածուի) մշակում, լրամշակում 3. շինարարական արտադրությամբ զբաղվող կազմակերպություններից (արտադրողներից) ստացված տեղեկատվության մշակում, լրամշակում | շուկայական /ընթացիկ/կ/ գներ | արտադրողի  գնացուցակներ  /փրայս-թերթիկներ/ |
| **3. Մանրամասն նախահաշվային (օրինակելի) փաստաթղթեր՝ նախագծման և շինարարական արտադրության ոլորտում կիրառելու նպատակով** | շուկայական /ընթացիկ/ գներ, ՀՀ ՊԵԿ տվյալներ կամ  նախահաշվային (այդ թվում տարրային) նորմեր | շինարարության ոլորտում բանվորների միջին աշխատավարձի, գնաճի վերաբերյալ վիճակագրական տվյալներ |

**4. ԸՆԹԱՑԻԿ ԻՐԱՎԻՃԱԿԸ ԵՎ ԳՈՐԾՈՂ ՔԱՂԱՔԱԿԱՆՈՒԹՅՈՒՆԸ**

1. 1992 թվականից ի վեր, գների ազատականացման և գնագոյացման գործոնների անկայունության հետ կապված կատարվել են շինմոնտաժային աշխատանքների արժեքի փոփոխման գործակցի (ինդեքսների) հաշվարկներ թե՛ 1984 թվականի և թե՛ 1991 թվականի գործող գների /նորմերի/ նկատմամբ, որոնք ներկայումս էլ հանդիսանում են շինարարության նորմատիվ համակարգի բազային /ելակետային/ տվյալների հիմքը:
2. 1998 թվականի գնագոյացման նորմատիվատեխնիկական փաստաթղթերի համակարգի վերանայման անհրաժեշտությամբ պայմանավորված՝ ՀՀ կառավարության 2006 թվականի հունվարի 26-ի N 63-Ն որոշմամբ նախատեսված միջոցառումների շրջանակներում մշակվել և արդիականացվել է գնագոյացման համակարգի նորմերի մի մասը, որոնց կիրառումն ապահովելու համար ընդունվել է ՀՀ կառավարության 2007 թվականի նոյեմբերի 23-ի N 1484-Ն որոշումը և ուժը կորցրած ճանաչված ՀՀ կառավարության 2009 թվականի դեկտենբերի 10-ի նիստի N 51 արձանագրային որոշմամբ հաստատված «Շինարարության ոլորտի զարգացման ծրագրի» հայեցակարգը:
3. ՀՀ կառավարության 2007 թվականի նոյեմբերի 23-ի N 1484-Ն որոշման համաձայն շինարարությունում գնագոյացման նախկին համակարգի արդիականացման, դրա ուղղությամբ անհետաձգելի բարեփոխումների առաջին փուլի իրագործման արդյունքում վերանայված և շինարարության արժեքի կառուցվածքում ներառված (աշխատավարձի, նյութերի արժեքի, մեքենաների և մեխանիզմների շահագործման արժեքի, վերադիր ծախսերի, շահույթի չափի, նախագծանախահաշվային փաստաթղթերի պարտադիր փորձաքննության արժեքների, տեխնիկական և հեղինակային հսկողության ծառայությունների, չնախատեսված աշխատանքների ծախսերի) նորմատիվները հաստատվել և գործողության մեջ են դրվել ՀՀ քաղաքաշինության նախարարի 2008 թվականի հունիսի 16-ի N 41-Ն հրամանով՝ հիմքում ունենալով հաշվարկի բազիսաինդեքսային մեթոդաբանությունը: Նշված հրամանի ընթացիկ լրամշակումն իրականացվել է 2011 թվականին և հրամանով նախատեսված բոլոր դրույթները ներառվել են ՀՀ կառավարության 2011 թվականի հունիսի 23-ի N 879-Ն որոշմամբ հաստատված կարգում:
4. ՀՀ կառավարության 2019 թվականի մայիսի 16-ի N 650-Լ որոշման N 1 hավելվածի 364.2 կետով սահմանված «Հայաստանի Հանրապետության կառավարության 2011 թվականի հունիսի 23-ի N 879-Ն որոշման մեջ փոփոխություններ կատարելու մասին» ՀՀ կառավարության որոշման նախագծի մշակման շրջանակներում ընդունվել է ՀՀ կառավարության 2020 թվականի մայիսի 27-ի N 916-Ն որոշումը՝ որով շինարարական աշխատանքների արժեքի հաշվարկման կարգում կատարվել են շինաշխատանքների որակի տեխնիկական հսկողության արժեքի հաշվարկման մեթոդաբանության արդիականացմանն (ազատականացման) ուղղված փոփոխություններ:
5. Մասնավորապես՝ որակի տեխնիկական հսկողության ծառայության ծախսերի համար սահմանված նորմատիվները որակվել են որպես խորհրդատվական (կողմնորոշիչ) բնույթ կրող՝ պայմանագրային արժեքների (բացառությամբ ոչ մրցակցային գնումների դեպքերի), բյուջեների ձևավորման ու նախահաշիվների կազմման համար, չսահմանափակելով մրցակցային ձևով ծառայության գնման գործընթացի, ինչպես նաև հնարավոր բանակցությունների արդյունքում ձևավորվող ծառայության ծախսերի գնահատումը՝ այն դարձնելով առավել իրատեսական և գործող շուկային համարժեք: Տվյալ փոփոխությունը հնարավորություն է ընձեռել ապահովելու պատվիրատուի կողմից տեխնիկական հսկողության ծառայության ձեռքբերումն նախաորակավորման ընթացակարգով՝ մասնակցի գնային և ոչ գնային առաջարկների ու պայմանների գնահատմամբ: Տեխնիկական հսկողության մասով փոփոխություններ են կատարվել նաև ՀՀ կառավարության 2017թվականի մայիսի 4-ի N 526-Ն որոշման մեջ:

**5. ՆԱԽԱՀԱՇԻՎՆԵՐԻ ԿԱԶՄՄԱՆ ՄԵԹՈԴԱԲԱՆՈՒԹՅԱՆ ՏԵՍԱԿՆԵՐԸ**

1. Ռեսուրսային (ընթացիկ գների, ՀՀ ՊԵԿ տվյալների)
2. Ռեսուրսաինդեքսային (բազային և ընթացիկ գների)
3. Բազիսաինդեքսային (1984 թվականի բազիսային տվյալներ և ինդեքսներ)
4. Աշխատանքների արժեքի խոշորացված ցուցանիշների կիրառում
5. Անալոգ-օբյեկտների սկզբունքի կիրառում:

**6. ՇԻՆԱՐԱՐՈՒԹՅԱՆ ՆԱԽԱՀԱՇՎԱՅԻՆ ԱՐԺԵՔԻ ՀԱՇՎԱՐԿԸ ԲԱԶԻՍԱԻՆԴԵՔՍԱՅԻՆ ՄԵԹՈԴՈՎ**

1. Ներկայումս կապիտալ ներդրումների կամ շինմոնտաժային աշխատանքների (նախահաշվային) արժեքի հաշվարկման հիմքում հիմնականում դիտարկվում են խորհրդային տարիներին մշակված՝ 1984 թվականին հաստատված ելակետային (բազային) տվյալներն ու դրանց պարբերաբար ինդեքսավորման սկզբունքը:
2. Շինաշխատանքների արժեքի կառուցվածքում ներառվող հիմնական բաղադրիչներն են.

1) նյութածախսի նորմատիվները (գործակիցները)

2) աշխատատարության նորմատիվները (գործակիցները)

3) մեքենաների շահագործման ծախսերի նորմատիվները (գործակիցները)

4) աշխատավարձի նորմատիվները (գործակիցները)

5) նյութերի, շինվածքների և կառուցվածքների շուկայական /գործող/ գները

6) այլ նորմեր, նորմատիվներ ու ծախսեր:

1. Խորհրդային տարիներին մշակված նախահաշվային նորմավորման համակարգն առանձնանում է իր բացառիկ մեծ ծավալով և շինարարական ապրանքատեսակների գների և շինարարության ոլորտի ինդեքսների (գործակիցների) վերաբերյալ մոնիթորինգային (Հայաստանի Հանրապետության ֆինանսների նախարարության մշտադիտարկման) մեկ տեղեկատվական (minfin.am կայքէջից) աղբյուրից ստացվող տվյալներից կախվածությամբ։ 2023 թվականի հունվար ամսվա կտրվածքով ներկայացված է շուրջ 1800 անվանում ապրանքատեսակ՝ շինարարական նյութեր, կոնստրուկցիաներ և պատրաստվածքներ (տեխնիկական հատկանիշներ, ապրանքային նշան, ծագման երկիր) ու դրանց կողմնորոշիչ գները (առանց ավելացված արժեքի հարկի (ԱԱՀ)), որից 1000-ից ավելին Հայաստանի Հանրապետությունում արտադրվող: Ակնհայտ է, որ ոլորտում գնային քաղաքականության ազատականացման-արդիականացման հետ մեկտեղ շինանյութերի և կոնստրուկցիաների արտադրությամբ զբաղվող կազմակերպությունների <ներգրավվածությունը> տվյալ տեղեկատվական համակարգում առնվազն կարող է կրկնապատկվել և ներկայացվել իրական արժեքով շինարարական արտադրանքի լրացուցիչ տեսականի:
2. Դեռ շրջանառության մեջ են գտնվում արտադրական, տարրային, խոշորացված, շինարարական աշխատանքների առանձին տեսակների միավոր գների և ռեսուրսների (մեքենա-մեխանիզմների, շինանյութի, էներգակիրների) պահանջարկի 1984 թվականին մշակված հավաք նորմերի ժողովածուները և դրանց նկատմամբ կիրառվող ինդեքսները (գործակիցները): Ուստի, եվրոպական և ԱՊՀ երկրներում կիրառվող ժամանակակից ռեսուրսային մեթոդի համեմատությամբ բազիսաինդեքսային մեթոդը համարվում է ոչ արդիական:

**7. ԳՆԱԳՈՅԱՑՄԱՆ ՆՈՐՄԱՏԻՎԱՏԵԽՆԻԿԱԿԱՆ ՓԱՍՏԱԹՂԹԵՐԻ**

**ԳՈՐԾՈՂ ՀԱՄԱԿԱՐԳԸ**

1. ՀՀ կառավարության 2007 թվականի նոյեմբերի 23-ի N 1484-Ն որոշմամբ շինարարությունում գնագոյացման նորմատիվատեխնիկական փաստաթղթերի պահանջները ոչ պետական (այդ թվում համայնքային) բյուջեի միջոցների հաշվին իրականացվող ծրագրերի մասով կրում են խորհրդատվական (կողմնորոշիչ) բնույթ:
2. Ոլորտում գործող գնագոյացման նորմատիվատեխնիկական հիմնական փաստաթղթերն են*.*

1) ՀՀ կառավարության 2011 թվականի հունիսի 23-ի N 879-Ն որոշումը,

2) ՀՀ քաղաքաշինության նախարարի 2008 թվականի հունվարի 14-ի N 09-Ն հրամանը,

3) ՀՀ քաղաքաշինության նախարարի 2008 թվականի փետրվարի 15-ի N 21-Ն հրամանը,

4) ՀՀ քաղաքաշինության նախարարի 2008 թվականի փետրվարի 15-ի N 19-Ն հրամանը,

5) ՀՀ քաղաքաշինության նախարարի 2008 թվականի փետրվարի 15-ի N 20-Ն հրամանը,

6) ՀՀ քաղաքաշինության նախարարի 2009 թվականի փետրվարի 19-ի N 13-Ն հրամանը:

1. Հայաստանի Հանրապետության կառավարության 2011 թվականի հունիսի 23-ի N879-Ն որոշմամբ հաստատված գործող գներով շինարարական աշխատանքների արժեքի հաշվարկման կարգի մեթոդաբանությամբ՝ առկա բանաձևերը փոխկապակցված են 1984 թվականի ԵՐԵՐ (ЕРЕР-единые районные единичные расценки) ժողովածուների գնացուցակների և դրանց նկատմամբ կիրառվող ինդեքսների ու Հայաստանի Հանրապետության ազգային վիճակագրական ծառայության տվյալների հետ, որոնք ունեն արդիականացման կարիք: Գործող (ԵՐԵՐ) ժողովածուներում բացակայում են նոր նյութերով, կառուցվածքներով, սարքավորումներով, մեքենաներով, մեխանիզմներով, կաղապարամածային համակարգերով իրականացվող աշխատանքների (տեխնոլոգիաների) նկարագրերը և նախահաշվային նորմերը:
2. Նոր շինարարական նյութերի, աշխատավարձի իրական ծախսերի որոշման համար կիրառելի չեն նաև նախկին արտադրական նորմերի ԵՆԻՐ (ЕНиР-единые нормы и расценки) ժողովածուները՝ նոր մեքենա-մեխանիզմների, սարքավորուների և շինարարական արդի տեխնոլոգիաների վերաբերյալ տեղեկատվության բացակայության պատճառով:
3. Ռեսուրսների ծախսի նախահաշվային նորմերը զգալիորեն տարբերվում են շինարարական կազմակերպությունների կողմից ձևավորված փաստացի ծախսերի ցուցանիշներից, ինչը հիմք է ծառայում երկակի ստանդարտների ու մոտեցումների ձևավորման համար:
4. Հայաստանի Հանրապետության քաղաքաշինության նախարարի 2009 թվականի ապրիլի 3-ի N 09-Ն հրամանով հաստատված խոշորացված ցուցանիշների ժողովածուն ունի արդիականացման կարիք:
5. Գնագոյացման նորմատիվային բազայի անկատարությունը հանգեցնում է վեճերի առաջացման, ինչն էլ իր հերթին բերում է ներդրումային ծրագրերի իրացման ժամկետների աճի և արդյունքային ցուցանիշների անկման:
6. Շինարարական ծրագրերի անարդյունավետությանը նպաստում են նաև խորհրդային տարիներին ձևավորված մասնագետների ծերացումը և ժամանակին զուգընթաց երիտասարդ մասնագետների ոչ բավարար թվաքանակն ու առկա խնդիրների լուծման միասնական և հստակ իրավական հիմքերի բացակայության հանգամանքը:

**8.** **ՇԻՆԱՐԱՐԱԿԱՆ ՆՅՈՒԹԵՐԻ, ԿՈՆՍՏՐՈՒԿՑԻԱՆԵՐԻ ԵՎ ՊԱՏՐԱՍՏՎԱԾՔՆԵՐԻ ԿՈՂՄՆՈՐՈՇԻՉ ԳՆԵՐԻ ՎԵՐԱԲԵՐՅԱԼ ՀՀ ՖԻՆԱՆՍՆԵՐԻ ՆԱԽԱՐԱՐՈՒԹՅԱՆ ՊԱՇՏՈՆԱԿԱՆ ԿԱՅՔՈՒՄ (**MINFIN.AM**) ՊԱՐԲԵՐԱԲԱՐ ՀՐԱՊԱՐԱԿՎՈՂ ԳՆԱՅԻՆ ՏԵՂԵԿԱՏՎՈՒԹՅԱՆ ՀԵՏ ԿԱՊՎԱԾ ԱՌԿԱ ԽՆԴԻՐՆԵՐԸ ԵՎ ԼՈՒԾՄԱՆ ՏԱՐԲԵՐԱԿՆԵՐԸ**

1. Տեղական արտադրության և Հայաստանի Հանրապետություն ներկրվող շինանյութերի ու պատրաստվածքների հիմնական տեսակների տվյալներում բացակայում է Հայաստանի Հանրապետությունում գործող ստանդարտներին դրանց համապատասխանության վերաբերյալ գնային տեղեկատվությունը:
2. Շինանյութերի, կոնստրուկցիաների և պատրաստվածքների տեսականին ունի ընդլայնման կարիք, իսկ ամրագրված գները նաև արդիականացման՝ (ճշգրտման) ըստ գործող շուկայի:
3. Շինանյութերի, կոնստրուկցիաների և պատրաստվածքների բնութագրերի նկարագրությունը լիարժեք չէ, այն չի արտացոլում տվյալ նյութի, կոնստրուկցիայի և պատրաստվածքի բոլոր հատկանիշները, որոնք կարևորվում են տվյալ ապրանքատեսակի նպատակային օգտագործման և ընտրության հարցում:
4. Բացակայում են շինանյութերի, կոնստրուկցիաների և պատրաստվածքների բնութագրերի դասակարգումը և ծածկագրումը:
5. 2023թվականից ՀՀ ֆինանսների նախարարությունը նախաձեռնել է Հայաստանի Հանրապետություն ներկրվող և Հայաստանի Հանրապետությունում արտադրվող շինարարական նյութերի գործող շուկայական արժեքների (էլեկտրոնային) ձեռքբերման գործընթաց՝ ՀՀ պետական եկամուտների կոմիտեի կողմից տրամադրվող տվյալների համաձայն, ինչը գնահատվում է որպես առաջընթաց նախկինում գործող <մեթոդաբանության>՝ տնտեսվարողներից բազմաթիվ դեպքերում ոչ ճշգրիտ տվյալների առձեռն ձեռքբերման համեմատությամբ:

**9. ՆԵՐԿԱՅԻՍ ՄՐՑՈՒԹԱՅԻՆ ԳՈՐԾԸՆԹԱՑՆԵՐԸ**

1. ՀՀ քաղաքաշինության ոլորտում իրագործվող մրցութային գործընթացները պետական և մասնավոր ներդրումային ծրագրերի մասով տարբեր են: Մի դեպքում դրանք համապատասխանեցվում են Հայաստանի Հանրապետությունում գնումների մասին օրենսդրության պահանջներին, որտեղ գնման ներկայացվող շինարարական օբյեկտները պարտադիր համալրվում են նախագծանախահաշվային փաստաթղթերով, մյուս դեպքում պահանջները տարբեր են և նախահաշվային փաստաթղթերի առկայության պահանջը կարող է համարվել նախընտրելի կամ ոչ պարտադիր:
2. Պետական (այդ թվում՝ վարկային միջոցների հաշվին) ներդրումային ծրագրերի պարագայում նախահաշվային փաստաթղթերի մշակման հիմքում ներկայումս դիտարկվում է բազիսաինդեքսային (այն է՝ ոլորտում գործող նորմատիվ ակտերով սահմանված նախահաշվի կազմման) մեթոդը, մասնավոր ներդրումային ծրագրերի նախահաշվարկների հիմքում կարող է դիտարկվել նաև խոշորացված ցուցանիշների կիրառման և/կամ ռեսուրսային հաշվարկի մեթոդաբանությունը:
3. Պետական ներդրումային ծրագրերի մրցութային արժեքը որոշելու համար Հայաստանի Հանրապետությունում գործող շինարարական կազմակերպությունների գերակշիռ մասը կիրառում է նախահաշվարկի ներկայումս առավել տրամաբանական ու ճշգրիտ ռեսուրսային (ընթացիկ գների) մեթոդը՝ հիմնվելով բանվորների աշխատավարձի, մեքենաների շահագործման, վերադիր ծախսերի որոշման սեփական արտադրական փորձի արդյունքում ձևավորված տեղեկատվական բազայի և նյութերի շուկայական արժեքների վրա:
4. Խոշոր և բազմամյա արտադրական փորձ ունեցող կազմակերպությունների համար մրցութային արժեքի ձևավորման նմանատիպ մոտեցումը որոշակի առումով ընդունելի է, սակայն նախագծային լուծումների բազմազանության, դրանցում նորագույն տեխնոլոգիաների, հատուկ նյութերի և սարքավորումների կիրառման դեպքում ի հայտ է գալիս տեղեկատվական բազայի անբավարար ծավալը և անկատարությունը:
5. Առաջարկվող ռեսուրսային (այդ թվում ռեսուրսաինդեքսային) մեթոդաբանության ներդրման շրջանակներում չի բացառվի և օրենսդրորեն կամրագրվի պետական և համայնքային բյուջեների միջոցների հաշվին նախատեսվող շինարարական ծրագրերի գնման գործընթացների կազմակերպման (առանց նախահաշվային փաստաթղթերի և նախահաշվային արժեքների հայտարարման) այլընտրանքային հնարավորություն՝ մրցութային գործընթացներում միայն շինարարական աշխատանքների ծավալաթերթերի ներկայացմամբ, որով կներդրվի քաղաքաշինական ծրագրերի պետական գնումների հրավերներից նախահաշվային փաստաթղթերի հրապարակումը բացառելու, պետություն-մասնավոր հատված փոխհարաբերությունները առավելագույնս ազատականացնելու և շինարարական օբյեկտների գնային առաջարկի ձևավորումը <գործարքային> դարձնելու պահանջը:
6. **ԱՌԱՋԱՐԿՎՈՂ ԼՈՒԾՈՒՄՆԵՐԸ, ԱՅԼԸՆՏՐԱՆՔԱՅԻՆ ՄԵԹՈԴԱԲԱՆՈՒԹՅՈՒՆՆԵՐԻ ԿԻՐԱՌՄԱՆ ՆՊԱՏԱԿԱՀԱՐՄԱՐՈՒԹՅՈՒՆԸ**
7. Ներկայումս մասնակի կիրառվող, 1984 թվականի գների նկատմամբ բազիսաինդեքսային մեթոդի փոխարեն շինարարական աշխատանքների արժեքի հաշվարկն ըստ գործող նորմերի հնարավոր է իրականացնել նաև հետևյալ այլընտրանքային մեթոդների կիրառմամբ.
8. **ռեսուրսային մեթոդ**, որն իրականացվում է շուկայում գործող և կանխատեսվող գների մշտադիտարկումների (մոնիթորինգի, վերլուծության) հիման վրա: Տվյալ պարագայում մշտադիտարկման պարբերական գործառույթները կարող են վերապահվել թե՛ նախագծային, թե՛ շինարարական կազմակերպություններին և առանձին վերլուծական կենտրոններին, ինչպես նաև քաղաքաշինական սուբյեկտ հանդիսացող կառուցապատող-պատվիրատուներին: Ռեսուրսների պահանջարկի (նյութերի, կառուցվածքների, կոնստրուկցիաների, էներգակիրների, մեքենաների շահագործման, աշխատատարության) պարբերաբար ճշգրտվող տվյալները համապատասխանեցվում են նախագծային և տարբեր նորմատիվային փաստաթղթերի պահանջներին: Վերջինս՝ բազիսաինդեքսային մեթոդի համեմատությամբ գնահատվում է, որպես առավել մատչելի, ճշգրիտ և արդյունավետ հաշվարկի տարբերակ և գործող շուկայի պահանջները առավելագույնս բավարարող ու առաջադեմ մեթոդաբանություն,
9. **ռեսուրսաինդեքսային մեթոդ** (ռեսուրսային և ինդեքսային մեթոդների համատեղում), որի հիմքում դրված է ռեսուրսային մեթոդով հաշվարկված նախահաշվային արժեքում հաշվառվող ծախսերի մի մասի պարբերաբար ինդեքսավորման սկզբունքը՝ ընթացիկ գներով շինարարական աշխատանքների արժեքը որոշելու համար:Ռեսուրսաինդեքսային մեթոդը բազիսաինդեքսայինի համեմատությամբ համարվում է առավել ճկուն և ճշգրիտ հաշվարկի տարբերակ՝ որպես գործող շուկայի պահանջները առավելագույնս բավարարող և առաջադեմ մեթոդաբանություն: Ռեսուրսաինդեքսային մեթոդը ենթադրում է շարունակական՝ մասնագիտացված խմբի կամ աշխատակիցների մշտադիտարկման և վերլուծական բնույթի աշխատանքներ (ամենամսյա կամ եռամսյակների կտրվածքվ) և պարբերաբար թարմացվող տվյալների բազայի ձևավորում:
10. **խոշորացված նախահաշվային նորմատիվների և ցուցանիշների կիրառման մեթոդ,** որի կիրառումը առավել հաճախ հանդիպում է ներդրումային (այդ թվում ռազմավարական և երկարաժամկետ) ծրագրերի մշակման, ինչպես նաև գոյություն ունեցող անալոգ-օբյեկտների բազային (այդ թվում միջինացված) տվյալների հավաքագրման և դրանց ինդեքսավորման (ընթացիկ գներին համապատասխանեցման) անհրաժեշտության դեպքում: Այս մեթոդը հանդիսանում է արդի պայմաններում մատչելի և առավել պարզ ու կիրառվում է ներդրումային ծրագրի պատվիրատուի պահանջով՝ շինարարության արժեքի, ընթացիկ (ռեսուրսային) կամ կանխատեսվող գներով, նախնական գնահատում կատարելու համար՝ մրցութային գործընթացների նախապատրաստման և/կամ կապալառուների հետ անմիջական բանակցությունների անցկացման անհրաժեշտությամբ**:**
11. Ռեսուրսային և ռեսուրսաինդեքսային մեթոդների կիրառման հիմքում գործում է կամ պետք է գործի համապատասխան նորմատիվային բազա, կամ այսպես կոչված ռեսուրսային (շուկայում գործող ռեսուրսների ընթացիկ գների մշտադիտարկման, վերլուծության հիման վրա մշակված) նախահաշվային նորմեր, շինարարական ծրագրերի ինֆորմացիոն մոդելավորմամբ ֆինանսական, նյութական և տեխնիկական ռեսուրսների տվյալների շտեմարան, տեղեկատվական բազա:

**11. ՄԻՋԱԶԳԱՅԻՆ ԻՆՏԵԳՐՄԱՆ ԱՆՀՐԱԺԵՇՏՈՒԹՅՈՒՆԸ**

1. Հայաստանի Հանրապետության շինարարության ոլորտում գնագոյացման նկատմամբ միասնական մոտեցումների և դրանց օգտագործման մատչելիության ապահովման, նախահաշվային նորմավորման համակարգի արդիականացման ծրագրի մշակման անհրաժեշտությամբ առաջարկվում է ուսումնասիրել և նախանշել.
   1. Եվրոպական միության (ԵՄ) և Անկախ Պետությունների Համագործակցության (ԱՊՀ) երկրներում (մասնավորապես՝ Ռուսաստանի Դաշնությունում) գործող գնագոյացման նորմատիվատեխնիկական փաստաթղթերի մշակման ընդհանուր մեթոդաբանության առանձնահատկությունները,
   2. նախահաշիվների հաշվարկման ռեսուրսային (ընթացիկ և կանխատեսվող գների) և ռեսուրսաինդեքսային մեթոդաբանության կիրառման նպատակահարմարությունը,
   3. նախահաշվային տեղեկատվական նոր բազայի ձևավորման համար նյութերի և սարքավորումների ընթացիկ գների (ռեսուրսային) մշտադիտարկման մեթոդիկան,
   4. նոր մեթոդաբանությունների տեղայնացման համար միջոցառումների ծրագրով (այսուհետ՝ **Ծրագիր**) նախատեսվող առաջնահերթությունների ցանկը,
   5. նախահաշվային աշխատավարձի, մեքենաների շահագործման ռեսուրսային նորմերի, շահագործման արժեքի հաշվարկման նորմատիվի, վերադիր և այլ ծախսերի որոշման պարամետրիկ (հաշվարկի տվյալ մեթոդը հիմնվում է գործառնական-ֆունկցիոնալ նմանատիպ նշանակությամբ նոր ապրանքատեսակների ու արտադրանքի և գոյություն ունեցողի (բազային համարվող ապրանքատեսակի) միջև գնային համեմատական վերլուծությունների հիման վրա, տոկոսային կշռված ինդեքսի որոշմամբ, պարամետրերից յուրաքանչյուրի գնահատումով՝ ըստ սպառողական հատկանիշների-պարամետրերի՝ կառուցվածքի, արտադրության տեխնոլոգիայի, հզորության, էներգախնայողության, չափերի, շահագործման ժամկետների և այլն) եղանակների ներդրման սկզբունքները,
   6. նախահաշվային տարրային ԳԷՍՆ (ГЭСН-государственные элементные сметные нормы)՝ պետական տարրային նախահաշվային նորմեր և խոշորացված ՈՒՍՆ (УСН-укрупненные сметные нормы)՝ խոշորացված նախահաշվային նորմերի փոխկապակցված համակարգի ձևավորման սկզբունքները, որոնք պետք է հիմնված լինեն շուկայի ուսումնասիրության՝ ֆիզիկական և իրավաբանական անձանց, ինչպես նաև անհատ ձեռնարկատերերի կողմից քաղաքաշինական գործունեության արդյունքների և նրանց կողմից տրամադրված եռամսյակային, կիսամյակային ու տարեկան ցուցանիշների վերլուծության հիման վրա,
   7. Հայաստանի Հանրապետությունում ներկայումս գործող՝ բազիսաինդեքսային (1984թ բազային տվյալների ինդեքսավորման) և առաջարկվող՝ ռեսուրսային (ընթացիկ և կանխատեսվող գների կիրառման), ռեսուրսաինդեքսային (համատեղված) մեթոդաբանությունների, խոշորացված ցուցանիշների և անալոգային սկզբունքների կիրառման առավելություններն ու թերությունները:
2. **. ՈԼՈՐՏԻ ՀԵՌԱՆԿԱՐԱՅԻՆ ԶԱՐԳԱՑՄԱՆ ԵՎ ՌԱԶՄԱՎԱՐՈՒԹՅԱՆ ՀԻՄՆԱԿԱՆ ՈՒՂՂՈՒԹՅՈՒՆՆԵՐԸ**
3. Որպես ոլորտում գնագոյացման համակարգի բարելավման առավել արդյունավետ միջոց և ռեսուրսային մեթոդի ներդրման շարժիչ ուժ ներկայումս դիտարկվում է շենքի/շինության տեղեկատվական մոդելավորման ԲԻՄ **(**Building Information Modeling, կրճատ՝ BIM***)*** տեխնոլոգիաների կիրառմամբ շինարարական ծրագրերի ինֆորմացիոն մոդելավորումը, վերջինիս հետ կապված ֆինանսական, նյութական և տեխնիկական ռեսուրսների ծրագրման, արդյունավետ օգտագործման և աշխատանքների կատարման հնարավորությունները:
4. Խնդրի համատեքստում կարևորվում է մասնագիտական վերլուծական խմբերի գործունեությանը զուգահեռ շինարարությունում գնագոյացման ինֆորմացիոն շտեմարանի (համակարգի) ստեղծումը, որը կարող է ծառայել որպես հսկայական տեղեկատվական բազա և պահանջված մասնագիտական աջակցություն քաղաքաշինական գործունեությամբ զբաղվող սուբյեկտներին՝ ապահովելով դրա կիրառման մատչելիությունը, որպես հասանելի և պարբերաբար արդիականացվող տեղեկատվության աղբյուր:
5. Տեղեկատվական (կամ ինֆորմացիոն) մոդելավորման համակարգը պետք է ընդգրկի պարբերաբար արդիականացվող տվյալներ նաև շինարարությունում օգտագործվող նյութական, տեխնիկական և մարդկային ռեսուրսների համար պահանջվող ընթացիկ (ծախսերի) գների վերաբերյալ:
6. Կարևոր է համարվում այն հանգամանքը, որ վերլուծական խմբերի (պետական մարմիններում մասնագիտական ստորաբաժանումների) ստեղծմամբ ենթադրվում է առաջնային աղբյուրի՝ անմիջականորեն քաղաքաշինական գործունեությամբ զբաղվող սուբյեկտների (արտադրողների) կողմից տվյալների տրամադրման հնարավորություն, ՀՀ պետական եկամուտների կոմիտեի կողմից ՀՀ ֆինանսների նախարարությանը տրամադրված տեղեկատվության վերլուծություն, համադրում, խնդիրների բացահայտում և համագործակցություն մասնագիտական հանրության հետ։ Տվյալների արդիականացումը (վերանայումը) նախատեսվում է եռամսյա պարբերականությամբ, ինչը թույլ կտա ունենալ առավել իրատեսական և հավաստի տեղեկատվություն շինարարությունում գործող գների վերաբերյալ, կատարել առավել ճշգրիտ հաշվարկներ, բացառել ոչ իրատեսական և շինարարական արտադրանքի իրական գինը գերազանցող ծախսերը, թվայնացնել շինարարական օբյեկտների նախահաշվային հաշվարկը, ստանալ օգտագործվող ռեսուրսների անվանացանկը և այլն:
7. Ինֆորմացիոն (տեղեկատվական) մոդելում նախատեսվող որևէ փոփոխություն ուղղակիորեն կարտացոլվի նաև գնագոյացման ընթացքի՝ ձևավորվող նախահաշվի կամ նրա մի մասի վրա:
8. Արդյունավետ գործող այսպիսի էլեկտրոնային թվայնացված համակարգի (բազային գրադարանի) գործունեության պարագայում ենթադրվում է նախահաշվային փաստաթղթերի փորձաքննության արդյունավետության բարձրացում, ժամկետների էական կրճատում և որպես հետևանք հիմնավորված նախագծային լուծումների ընտրություն:
9. Պետական կառավարման անմիջական ազդեցությամբ իրականացվող ռազմավարությունը ենթադրում է (ակնկալում է) շինարարության գնագոյացման ոլորտում շենքի/շինության տեղեկատվական մոդելավորում BIM տեխնոլոգիաների կիրառմամբ, ռեսուրսային մեթոդով, գնագոյացման նախահաշվային նորմերի բազային տվյալների շտեմարանի և դրանից բխող այլ գործառույթների (խոշորացված նախահաշվային արժեքներ, անալոգային գներ, մասնավոր նախահաշվարկներ) համար կառավարման և/կամ համակարգող մարմինների, գործընթացների շարունակականության երաշխիքների ստեղծում (օրենսդրական ապահովում):
10. Խնդրի առնչությամբ կարևորվում է Ստանդարտացման, չափագիտության և սերտիֆիկացման Եվրասիական խորհրդի կողմից մշակված ԳՕՍՏ «Շինարարությունում ինֆորմացիոն մոդելավորում. Տեղեկատվության դասակարգման և ծածկագրավորման սկզբունքները» (ГОСТ «Информационное моделирование в строительстве. Принципы классификации и кодирования информации») միջպետական ստանդարտի սահմանված կարգով ներդրման և գործողության ապահովումը Հայաստանի Հանրապետության տարածքում:

**13. ԾՐԱԳՐԻ ԻՐԱԳՈՐԾՄԱՆ ԳՈՐԾԻՔՆԵՐԸ, ԱՇԽԱՏԱՆՔԱՅԻՆ և ՏԵԽՆԻԿԱԿԱՆ ՌԵՍՈՒՐՍՆԵՐԸ**

1. Աշխատանքային ռեսուրսները (կատարողներ) ու կառավարման մարմիններն են.
   1. մասնագիտացված նախագծային և շինարարական կազմակերպությունները՝ ի դեմս (այդ թվում լիցենզավորված, արտոնագրված, հավաստագրված) մասնագետների,
   2. մասնագիտացված գիտական, գիտափորձարարական կազմակերպություններ՝ ի դեմս գիտական գործունեությամբ զբաղվող մասնագիտական և տեխնիկական ռեսուրսների,
   3. մասնագիտացված բարձրագույն ուսումնական հաստատությունները (կազմակերպությունները)՝ ի դեմս մասնագիտական կարողություններով օժտված պրոֆեսորադասախոսական անձնակազմի, ուսանողական և տեխնիկական ռեսուրսների,
   4. ոլորտային հասարակական կազմակերպությունների փորձագետ-մասնագետները,
   5. տեղեկատվական նոր տեխնոլոգիաներին տիրապետող մասնագիտական և տեխնիկական ռեսուրսները,
   6. ոլորտի լիազոր մարմնի և շահագրգիռ պետական կառավարման այլ մարմինների մասնագիտական և տեխնիկական ռեսուրսները:
2. **Ծրագրի** առանձին խնդիրների կամ դրանց խմբերի լուծման համար կատարողների ընտրությունն իրականացվում է գնման մրցութային գործընթացի կազմակերպման միջոցով:
3. Աշխատանքային փաստաթղթերն են.
   1. օրենսդրությունը և նորմատիվատեխնիկական փաստաթղթերը,
   2. ՀՀ ֆինանսների նախարարության կողմից տրամադրված և վերլուծական խմբերի ոլորտի ուսումնասիրության արդյունքներով արձանագրված տվյալները,
   3. համատեղ քննարկումների, վերլուծությունների, ուսումնասիրված այլընտրանքային փորձի արդյունքները,
   4. ամփոփ եզրակացությունները, ընդունված որոշումները,
   5. **Ծրագրի** տեխնիկական առաջադրանքը (բնութագիրը):
4. Քաղաքականության միջոցառումներն են.
   1. oրենսդրական և իրավական նորմատիվ ակտերի (այդ թվում ժողովածուների, նորմատիվատեխնիկական փաստաթղթերի, կարգերի, մեթոդական ցուցումների) մշակման ու լրամշակման աշխատանքները,
   2. **Ծրագրի** ընթացիկ վերահսկողության կազմակերպումն ու արդյունքային ցուցանիշների գնահատումը՝ ըստ միջոցառումների ժամանակացույցի:
5. **ԾՐԱԳՐԻ ԺԱՄԱՆԱԿԱՑՈՒՅՑՆ՝ ԸՍՏ ԿԱՐՃԱԺԱՄԿԵՏ ԱՐԴՅՈՒՆՔՆԵՐԻ**
6. Կարճաժամկետ ռազմավարության շրջանակներում նախատեսվում է.
7. hայեցակարգի մշակում և հաստատում՝ 2023 թվական,
8. oրենսդրական և իրավական նորմատիվ ակտերի վերանայում, լրամշակում ըստ առաջնահերթության՝ 2024-2025 թվականներին (վերլուծական խմբերի ստեղծման, շենքի/շինության տեղեկատվական մոդելավորման BIM տեխնոլոգիաների կիրառմամբ շինարարական ծրագրերի ինֆորմացիոն մոդելավորման պիլոտային ծրագրերի ներդրման, ինֆորմացիոն շտեմարանի ստեղծման, մասնագիտական կադրերի վերապատրաստման վերաբերյալ և այլն),
9. կատարման ենթակա աշխատանքների (ժողովածուների մշակման կարգի) տեխնիկական առաջադրանքների մշակում և հաստատում՝ 2024-2025 թվականներին,
10. Հայաստանի Հանրապետության 2025-2026 թվականների պետական բյուջեների նախագծերում աշխատանքների կատարման համար անհրաժեշտ խոշորացված ծախսերի գնահատումը և նախատեսումը,
11. կատարողների ընտրությունը (թվով 2 առաջնահերթ նորմատիվ փաստաթղթերի մշակման աշխատանքների կամ խորհրդատվական ծառայությունների ձեռքբերման մրցութային գործընթացների կազմակերպում), պետական գնման պայմանագրերի կնքումը՝ 2024-2025 թվականներին,
12. **Ծրագրի** շրջանակներում ընթացիկ աշխատանքների մեկնարկը, մշտադիտարկումը՝ պայմանագրի կնքման օրվանից՝ 2025 թվականից սկսած,
13. **Ծրագրի** արդի ժողովածուների մշակման կարգի ավարտը՝ 2025-2026 թվականներին,
14. **Ծրագրի** կատարման արդյունքների գնահատումը՝ ըստ ստորև ներկայացված առաջնահերթ միջոցառումների:
15. Առաջնահերթ միջոցառումները ներկայացված են Աղյուսակ 2-ում և Աղյուսակ 3-ում:

**Աղյուսակ 2**

|  |  |
| --- | --- |
| **Շինարարության արժեքի խոշորացված ցուցանիշներ (ՇԱԽՑ)** | **Առանձին տեսակի շենք-շինությունների անալոգ-օբյեկտներ** |
| Հայաստանի Հանրապետության քաղաքաշինության նախարարի 2009թվականի ապրիլի 3-ի N35-Ն հրամանով հաստատված Հայաստանի Հանրապետության տարածքում կառուցվող շենքերի, կառուցվածքների և շինարարական աշխատանքների տեսակների արժեքի խոշորացված ցուցանիշների ժողովածուի արդիականացում | Ըստ տնտեսության ոլորտների անալոգ-օբյեկտների ժողովածուի մշակում (բնակելի, հասարակական, արտադրական, հիդրոտեխնիկական, տրանսպորտային և ինժեներական (էլեկտրամատակարարման, ջրամատակարարման, ջրահեռացման, գազամատակարարման, կոյուղու, օդափոխության) ենթակառուցվածքների, կապի համակարգերի, էներգետիկայի օբյեկտների, էներգաարդյունավետ համակարգերի մասով) |

**Աղյուսակ 3**

|  |  |
| --- | --- |
| **Նախահաշվային նորմերի ժողովածուներ** | **Առաջարկվող լուծում** |
| «Նախահաշվային նորմերի ժողովածուների կառուցվածքի, մշակման, լրամշակման և հաստատման կարգի մասին» Հայաստանի Հանրապետության կառավարության որոշման նախագծի մշակում | Քաղաքաշինական արդի միջավայրի պայմաններում նոր տեխնոլոգիաների կիրառման, ինչպես նաև կլիմայի փոփոխության հետ հարմարվողականության մասով գործող նորմերի արդիականացում, ըստ աշխատանքների առանձին տեսակների, դրանց կառուցվածքում ներառվող բաղադրիչների հիմնական մասի (**աշխատատարություն, մեքենա-մեխանիզմների շահագործում, նյութածախս և այլն**) համար շուկայական ընդհանուր (հանրագումարային) արժեքի ձևավորում և այլն |

1. **ԾՐԱԳՐԻ ԻՐԱԳՈՐԾՈՒՄԻՑ ԱԿՆԿԱԼՎՈՂ ՈՒՂՂԱԿԻ, ՄԻՋԱՆԿՅԱԼ ԵՎ ՎԵՐՋՆԱԿԱՆ ԱՐԴՅՈՒՆՔՆԵՐԸ**
2. 2024-2026 թվականների ժամանակահատվածում նախատեսվող միջոցառումներից ակնկալվող ուղղակի արդյունքներն են.
   1. քաղաքաշինական ծրագրերի վերլուծական խմբերի (այդ թվում տարածքային) և/կամ մասնագիտական ստորաբաժանումների ստեղծման ու դրանց աշխատակարգերի մշակման համար իրավակարգավորումների ապահովումը,
   2. ՀՀ քաղաքաշինության նախարարի 2009 թվականի ապրիլի 3-ի N 35-Ն հրամանով հաստատված «Հայաստանի Հանրապետության տարածքում կառուցվող շենքերի, կառուցվածքների և շինարարական աշխատանքների տեսակների արժեքի խոշորացված ցուցանիշների արդիականացված ժողովածու»-ի մշակումը,
   3. «Նախահաշվային նորմերի մշակման, լրամշակման և հաստատման կարգի մասին» Հայաստանի Հանրապետության կառավարության որոշման ընդունումը:
3. Հայաստանի Հանրապետության պետական բյուջեների 2024-2026 թվականների միջնաժամկետ ծախսերի ծրագրերի /այսուհետ՝ ՄԺԾԾ/ հատվածում նախատեսվող միջանկյալ արդյունքներն են.
   1. մասնագիտացված վերլուծական խմբերի կողմից Հայաստանի Հանրապետության տարածքում քաղաքաշինական գործունեության սուբյեկտներից ձեռքբերվող կամ սուբյեկտների կողմից տրամադրվող շինարարական աշխատանքների տեսակների և շինարարական նյութերի արժեքների վերաբերյալ տվյալների հավաքագրում, շինարարությունում գնագոյացման տեղեկատվական բազայի ձևավորում, հավաքագրված տվյալների վերլուծություն և համադրում ՀՀ ֆինանսների նախարարության կողմից հրապարակվող տվյալների հետ, խնդիրների բացահայտում և առաջարկների ներկայացում,
   2. առանձին տեսակի շինարարական աշխատանքների նախահաշվային նորմերի մշակման հաջորդական գործընթացների (մրցույթների) մեկնարկ և աշխատանքների ձեռքբերում՝ «Նախահաշվային նորմերի մշակման, լրամշակման և հաստատման կարգի մասին» Հայաստանի Հանրապետության կառավարության որոշման համաձայն,
   3. նոր ռազմավարությամբ նախատեսվող գնագոյացման նորմատիվատեխնիկական (այդ թվում՝ Հայաստանի Հանրապետության տարածքում կառուցվող շենքերի, շինությունների և շինարարական աշխատանքների տեսակների արժեքի խոշորացված ցուցանիշների և առանձին տեսակի շինարարական աշխատանքների նախահաշվային նորմերի) փաստաթղթերի պարբերաբար արդիականացում,
   4. տեղեկատվական էլեկտրոնային համակարգում քաղաքաշինական գործունեության բոլոր սուբյեկտների համար հասանելի և մատչելի տվյալների (պարբերաբար վերանայման ենթակա) հրապարակում՝ ՀՀ ֆինանսների նախարարության և ՀՀ պետական եկամուտների կոմիտեի կողմից հավանության արժանանալու պայմանով:
4. Կարևորվում է Հայաստանի Հանրապետության կառավարության 2021-2026 թվականների գործունեության ծրագրի արդյունավետ իրագործմանն ուղղված միջոցառումների ապահովումը:
5. Հայաստանի Հանրապետության պետական բյուջեների 2024-2026 և 2025-2027 թվականների ՄԺԾԾ հատվածում նախատեսվող վերջնական արդյունքներն են.
   1. շենքի/շինության տեղեկատվական մոդելավորման **ԲԻՄ** (BIM) տեխնոլոգիաների կիրառմամբ շինարարության ինֆորմացիոն մոդելի և գնագոյացման բազային տվյալների շտեմարանի ստեղծում, տեղեկատվության հավաքագրում, վերլուծություն, ճշգրտված տվյալների տրամադրում՝ կառավարման կամ համակարգող մարմինների կողմից,
   2. պետական և ոչ պետական պատվիրատու հանդիսացող կազմակերպությունների կողմից ռեսուրսային (կամ ռեսուրսաինդեքսային) մեթոդով կազմված, ընթացիկ գների հիման վրա շինարարական օբյեկտների իրական արժեքների և որպես հետևանք մրցունակ շինարարական արտադրանքի ձեռքբերում։